Oficiālais Vēstnesis L 160 , 28/06/2003 Lpp. 0001 - 0002



Eiropas Parlamenta un Padomes Regula (EK) Nr. 1128/2003 (2003. gada 16. jūnijs), ar ko groza Regulu (EK) Nr. 999/2001, lai pagarinātu pārejas posma pasākumu ilgumu EIROPAS PARLAMENTS UN EIROPAS SAVIENĪBAS PADOME, ņemot vērā Eiropas Kopienas dibināšanas līgumu, jo īpaši tā 152. panta 4. punkta b) apakšpunktu, ņemot vērā Komisijas priekšlikumu [1], ņemot vērā Eiropas Ekonomikas un sociālo lietu komitejas atzinumu [2], pēc apspriešanās ar Reģionu komiteju, saskaņā ar Līguma 251. pantā noteikto procedūru [3], tā kā: (1) Eiropas Parlamenta un Padomes 2001. gada 22. maija Regula (EK) Nr. 999/2001, kurā izklāstīti noteikumi dažu transmisīvo sūkļveida encefalopātiju profilaksei, kontrolei un izskaušanai [4], nodrošina vienotu juridisko pamatu visiem tiesību aktiem, kas attiecas uz transmisīvajām sūkļveida encefalopātijām Kopienā. (2) Regulā (EK) Nr. 999/2001 izstrādāti nosacījumi, ar kādiem nosaka dalībvalsts, trešās valsts vai kāda to reģiona statusu attiecībā uz govju sūkļveida encefalopātiju (GSE). Šis statuss, turpmāk – "GSE statuss", paredz dažus pasākumus, kas skar GSE kontroli, kā arī dažu dzīvu dzīvnieku un dzīvnieku izcelsmes produktu tirdzniecību un importu. Minētā regula paredz, ka pirms GSE statusa noteikšanas jāapstiprina pārejas posma pasākumi, kuru ilgums nepārsniedz divus gadus. (3) Komisijas 2001. gada 29. jūnija Regula (EK) Nr. 1326/2001 [5] paredz pārejas posma pasākumus, kas no 2001. gada 1. jūlija ir spēkā maksimāli divus gadus. (4) Ir radušās dažas problēmas sakarā ar Regulā (EK) Nr. 999/2001 noteikto kritēriju izmantošanu, nosakot GSE statusu. Komisija ir apspriedusies ar dalībvalstīm par iespējamiem kritēriju grozījumiem ar mērķi panākt ciešāku GSE statusa un riska atbilstību. Šo apspriežu iznākumu var ievērojami ietekmēt izmaiņas Starptautiskā epizootiju biroja sagatavotā Starptautiskā dzīvnieku veselības kodeksa nodaļā par GSE. (5) Ir jāpagarina pārejas posma pasākumu piemērošanas ilgums, kamēr turpinās apspriešana. (6) Tādēļ attiecīgi jāgroza Regula (EK) Nr. 999/2001, IR PIEŅĒMUŠI ŠO REGULU. 1. pants Regulas (EK) Nr. 999/2001 23. panta otro daļu aizstāj ar šādu tekstu: "Pārejas posma pasākumus saskaņā ar minēto procedūru apstiprina laika posmam, kas beidzas ne vēlāk kā 2005. gada 1. jūlijā, lai nodrošinātu pāreju no pašlaik esošās kārtības uz kārtību, kura noteikta šajā regulā." 2. pants Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Luksemburgā, 2003. gada 16. jūnijā Eiropas Parlamenta vārdā — priekšsēdētājs P. Cox Padomes vārdā — priekšsēdētājs G. Papandreou [1] Atzinums sniegts 2003. gada 5. martā (Oficiālajā Vēstnesī vēl nav publicēts). [2] Atzinums sniegts 2003. gada 14. maijā (Oficiālajā Vēstnesī vēl nav publicēts). [3] Eiropas Parlamenta 2003. gada 3. jūnija atzinums (vēl nav publicēts Oficiālajā Vēstnesī) un Padomes 2003. gada 11. jūnija lēmums. [4] OV L 147, 31.5.2001., 1. lpp. Regulā jaunākie grozījumi izdarīti ar Komisijas Regulu (EK) Nr. 650/2003 (OV L 95, 11.4.2003., 15. lpp.). [5] OV L 177, 30.6.2001., 60. lpp. Regula grozīta ar Komisijas Regulu (EK) Nr. 270/2002 (OV L 45, 15.2.2002., 4. lpp.). --------------------------------------------------